Deseti saziv Narodne skupštine Republike Srpske
Deseti saziv Narodne skupštine Republike Srpske konstituisan je 19. novembra 2018. godine na osnovu rezultata općih izbora koji su održani 7. oktobra. Za predsjednika Narodne skupštine po drugi put je izabran Nedeljko Čubrilović iz DNS-a (kasnije član odnosno predsjednik novoosnovane stranke DEMOS). Prilikom izbora predsjednika Narodne skupštine došlo je do podjele 12 izabranih poslanika DNS-a, tako što je Klub poslanika DNS-a (njih 8 uključujući Duška Ivića) predložio Duška Ivića za predsjednika, a grupa poslanika DNS-a (njih 4 uključujući Nedeljka Čubrilovića) je predložila Nedeljka Čubrilovića. Za izbor predsjednika su presudni bili glasovi ostatka vladajuće koalicije koja je glasala za Nedeljka Čubrilovića, koji je sa ukupno 51. glasom izabran za predsjednika Narodne skupštine, dok je Duško Ivić dobio 8 glasova. Dan nakon izbora za predsjednika, Nedeljko Čubrilović kao i ostala tri poslanika DNS-a koji su stali na njegovu stranu su isključeni iz stranke. Ta četiri poslanika su 30. novembra najavila formiranje Nezavisnog demokratskog kluba u Narodnoj skupštini, a ubrzo su osnovali i novu stranku DEMOS. Za potpredsjednike Narodne skupštine 5. decembra 2018. su izabrani: Željka Stojičić (SNSD), Milan Petković (US), Sonja Karadžić Jovičević (SDS) i Senad Bratić (SDA). Senad Bratić je smijenjen sa mjesta potpredsjednika 18. septembra 2019. godine , a umjesto njega je za potpredsjednika 3. marta 2020. godine izabran Denis Šulić (SNSD).